《三月十四日陪帅卿出游一首》
宋代·刘克庄

未出尧山云，既出云徐开。
君侯与天通，造化力可回。
驾言访岩与，群彦森然陪。
旗钺映川原，笳吹喧藁莱。
扫石坐夷旷，扪葛窥崔嵬。
訾洲久芜没，草树皆新培。
范张数君子，遗刻苍藓埋。
方羊不忍去，返照明千崖。
沙禽就栖宿，彩鹢犹泝洄。
眷焉宇宙间，此乐何常哉。
邺都会应刘，梁园命邹枚。
主公富贵人，襟抱尤雄猜。
当年篇翰存，往往邻俳谐。
英英大都督，羔雁招遗才。
云烟生妙笔，冰雪悬灵台。
况复是夕霁。素魄海上来。
一碧九万里，空洞无纖埃。
临风惜饮量，孤负黄金罍。
座中尽文豪，授简奚徘徊。
吾诗固拙速，聊为石生媒。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。